**עמותת בוגרי 8200 (ש.מ.2)** היא עמותה של בוגרי יחידה 8200 שהוקמה בשנת 1989. בין מטרות העמותה: שימור מורשת היחידה ותמיכה בפעילויות למען הקהילה והמדינה בתחומי הטכנולוגיה והיזמות לצד תמיכה בחברי העמותה.

העמותה מובילה פעילויות לקידום יזמות טכנולוגית ויזמות חברתית, קידום אוכלוסיות מיעוטים ונשים בעולמות הטכנולוגיים וקידום חינוך טכנולוגי בפריפריה. העמותה מהווה מצע לבוגרים לקידום יוזמות, במטרה להשתמש בידע ובניסיון שנרכשו במהלך השירות הצבאי כדי להיטיב עם החברה הישראלית.

העמותה מעניקה מלגות לימודים לחיילים מצטיינים ביחידה, שנזקקים לעזרה כלכלית ועומדים על סף שחרורם, וכן נותנת תווי קניה בחגים לחיילים בודדים. עוד פועלת העמותה על מנת לעודד את התקשורת בין חברי העמותה למטרות חיפוש עבודה, בחינת רעיונות עסקיים, ותמיכה ביוזמות עסקיות ואחרות. העמותה פועלת בקרב חיילי היחידה הסדירה בהנחלת מורשת היחידה ואף משקיעה מאמץ בתיעוד המורשת.

בראש עמותת ש.מ 2 עומד ניר למפרט, לשעבר סגן מפקד היחידה. קדמו לו יואל בן-פורת (ממקימי העמותה), יומי עיני, אפרים לפיד ואלי בר. בעמותה כ-140 מתנדבים פעילים.

עם פרוץ מגפת הקורונה בישראל, במהלך שנת 2020, נרתמו בוגרי היחידה לסייע, יחד עם חיילי היחידה, לתרגום מידע והנחיות בנושא הקורונה מעברית לערבית למען המגזר דובר הערבית.

העמותה מקיימת כנס שנתי בסוף הקיץ, במסגרתו מעלים נושא מורשת מתולדותיה וחייה של היחידה. בין נושאי המורשת שהיו בכנסים האחרונים, ניתן לציין צוינו את נושא פעילותן ומעורבותן של הנשים ביחידה, בתפקידיהן השונים, חוויות ממלחמת יוה"כ (1973), סיפורה של היחידה כפי שמשתקפת בתקשורת הערבית, מערך המיון ליחידה, סופרים ביחידה ועוד. כל שנה מחלקת העמותה מלגות לחיילים וחיילות שסיימו את שרותם ביחידה בהצטיינות, אך מצבם הכלכלי אינו מאפשר להם לצאת ללימודי המשך כרצונם. המלגות הן מתרומות של "חוג הידידים", בוגרי היחידה שרואים במפעל זה תרומה והערכה על מה שקיבלו מהיחידה במהלך שירותם ולהצלחתם בהמשך דרכם. במהלך הכנס מעניקה העמותה תעודת "יקיר העמותה" למי שתרם לחיזוק ולהרחבת פעילותה בשנים האחרונות. הכנס האחרון התקיים ב-9 בנובמבר 2022 ועמד בסימן "40 שנה למבצע שלום הגליל" וכלל את כל המרכיבים שפורטו לעיל. כנס שנועד להתקיים ב-11 באוקטובר 2023 שעמד בסימן "50 שנה למלחמת יוה"כ" בוטל בשל פרוץ מלחמת "חרבות ברזל" ב-7 באוקטובר 2023.

#### מלחמת "חרבות ברזל" (7 באוקטובר 2023 - )

העמותה נרתמה מאז תחילת מלחמת "חרבות ברזל" מה-7 באוקטובר 2023 לסייע למאמץ המלחמתי באופן אינטנסיבי מהשעות הראשונות של "השבת השחורה". עיקר הסיוע הוא ליחידה 8200 על יחידות המשנה שלה, בדגש על צרכי המשרתים בסדיר ובמילואים ובני משפחותיהם, ובהם גם בוגרות ובוגרים רבים שנקראו בצו 8 ליחידה עצמה או למערך קדמי בדרג הנפרס. העמותה השלימה לאחרונה קמפיין גיוס המונים לטובת תמיכה במשרתי היחידה שנפגעו מן המלחמה באופן ישיר. 

במקביל, נעשה מאמץ בתמיכה בחברה הישראלית. העמותה אימצה מערך יוזמות אזרחי שהוקם על-ידי בוגרי יחידה וכולל מכלול הפקת מודיעין מחומרי הזוועה המצולמים של חמאס בתיאום עם היחידה, חטיבת המחקר באמ"ן וגופים נוספים, כמו גם מכלול אזרחי לפעולות הגנתיות בסייבר בתיאום עם מערך הסייבר הלאומי, וכן פלטפורמה המלווה עשרות מיזמים אזרחיים באמצעות חיבור מתנדבות ומתנדבים, ייעוץ אבטחת מידע, איגום והפנייה למשאבים קיימים. 

לצד זאת, פעלה העמותה ליצירת מענים למשרתי המילואים הפעילים ומשפחותיהם ביחידה וכן במערך הנפרס, כל זה במטרה ליצור מענה בתחום הטיפול הרגשי לכל המתנדבים שנחשפו לסירטוני הזוועות של חמאס.   

גם תוכניות העמותה פעלו במהירות כדי לסייע לעורף ולהתאים את פעילותן לצרכים הנוכחיים של המלחמה; 

בציר היזמות הטכנולוגית, העמותה התנדבה לסייע לקרן Safe Dome שמטרתה להשקיע בסטרטאפים ישראלים בשלבים מוקדמים שנקלעו לקשיים עקב המלחמה, וכן ריכזה רשימה של מענים מידיים לסטרטאפים ברחבי האקו-סיסטם. כמו כן, העמותה לקחה חלק במאמץ ההסברתי לביטול כנס ה-WebSummit שמייסדו התבטא בעד חמאס וטפל האשמות שווא נגד ישראל. 

בציר התעסוקה וקידום קריירה, תוכנית "תופסים כיוון" ממשיכה באופן מקוון בירושלים ובבת-ים, תוכנית Woman2Woman מקיימת מפגשים מקוונים לנשים ובהם מתן כלים להסברה אישית והתמודדות עם המצב. תוכנית העסקים הקטנים הסבה את פעילותה למתן "עזרה ראשונה" לעסקים שנפגעו מהמלחמה בדגש על עסקים מיישובי העוטף והצפון. 

בציר החינוך הטכנולוגי, תוכנית אחרייטק מקיימת סדרת מפגשים מקוונים הפתוחים לכל בני ובנות הנוער ובהם תכני העשרה טכנולוגית. כמו כן, מתנדבים בציר זה פועלים לסייע למענה החינוכי שניתן למפוני הדרום וחלקם כבר נמצאים איתם בירוחם. כן נערך מפגש של בני ובנות נוער ישראלים עם בני ובנות נוער למשפחות ישראליות בארה"ב המשתתפים בתוכנית איתנים. כמו כן, אתגר ה-SEL הנגיש מאגר של כלים טכנולוגיים ללמידה עצמאית מהבית במגוון מקצועות וגילים.

#### קידום יזמות טכנולוגית - פעילות קבע

א. **8200 for Startups by EISP** - תוכנית האצה ללא מטרות רווח ליוזמות בשלבים מוקדמים (Early stage) שמטרתה למנף את הקשרים, הידע והניסיון של בוגרי היחידה ליזמים בישראל. תוכנית מתקיימת לאורך 6 חודשים בשנה וכוללת הרצאות, סדנאות, ליווי אישי ושעות ייעוץ במגוון תחומים רלוונטיים לפיתוח המיזמים בהיבטים הטכנולוגיים והעסקיים. עד שנת 2021 התכנית תמכה במעל 160 מיזמים, שגייסו יחד מעל מיליארד דולר, ביצעו 8 אקזיטים ומעסיקים מעל 650 עובדים בישראל ובעולם.

ב. **8200 Impact** - תוכנית ההאצה למיזמי השפעה טכנולוגיים בשלבים מוקדמים (Early stage). התכנית מקדמת מיזמים הפועלים להתמודדות עם אתגרים חברתיים או סביבתיים באמצעים טכנולוגיים. התכנית השלימה בהצלחה 6 סבבי האצה עד שנת 2021.

קהל יעד: יזמים עם מיזם השפעה טכנולוגי בתחומים בעלי השפעה חברתית כגון: נגישות, משבר האקלים, אנרגיה מתחדשת, ניהול ומיחזור פסולת, חקלאות, בריאות ומכשור רפואי, שוויון מגדרי, חינוך, ערים חכמות ואלימות.

ג. **8200 Hybrid** - תוכנית האצה לקידום מיזמים טכנולוגיים בחברה הערבית, הדרוזית והצ'רקסית. התוכנית השלימה 5 סבבי האצה עד לשנת 2021. במסגרתם תמכה בכ-40 מיזמים טכנולוגיים, שאת כולם מנהלים יזמים מהחברה הערבית, הדרוזית והצ'רקסית. לאורך השנים, כ-60% מהיזמים הצליחו לגייס כספים תוך שנה מסיום התכנית. בוגרי התוכנית גייסו 20 מיליון דולר ויצרו מעל 100 משרות חדשות בהייטק בפריפריה.

קידום חינוך טכנולוגי
--------------------

א. **8200 Techlift** - תוכנית חינוכית-טכנולוגית לבני נוער בפריפריה החברתית והגאוגרפית בישראל. התכנית הוקמה מתוך הבנה כי כלים וידע טכנולוגי מהווים מקפצה משמעותית המרחיבים את יכולת הבחירה ומאפשרים מוביליות חברתית לבני נוער בפריפריה. התכנית פועלת על בסיס קבלה של בני נוער ללא מיון או סינון, מכל רקע סוציו-אקונומי ולימודי ומקנה לחניכים ידע טכנולוגי פרקטי, על בסיס למידה מבוססת פרויקטים והתנסות יזמית. לאחר 5 שנות פעילות, השיקה העמותה בתשפ"א את תוכנית אחריי-Tech בשיתוף עם עמותת "אחריי" ובשיתוף הרשויות המקומיות השותפות בתוכנית. התכנית כוללת גם מסלולי המשך למשרתים בצה"ל במסלול "לוחמי-טק" ומסלול גיוס ליחידות טכנולוגיות. קהל יעד: נערות ונערים בכיתות י-י"ב. פריסת היישובים בתשפ"ב: קריית שמונה, צפת, נוף הגליל, נהריה, עכו, ירכא, ג'וליס, קריית אתא, קריית ביאליק, קריית מוצקין, חיפה, טירת הכרמל, אור יהודה, דרום תל אביב, בת ים, פסגת זאב, קריית עקרון, קריית מלאכי, באר שבע, דימונה, אשדוד, אשקלון, שדרות, ערד.

ב. **8200 P.I.E Challenge** - אתגר לקידום פתרונות חינוכיים מבוססי טכנולוגיה שיאפשרו למורה להתאים את תוכנית הלמידה באופן אישי לכל תלמידה ותלמיד בכיתה. ניהול האתגר נעשה בשיתוף עם קרן טראמפ. הזוכים באתגר מקבלים פרס של מיליון ש"ח וזוכים בזכות להטמיע את הפתרון בבתי ספר בפריפריה החברתית של ישראל. האתגר הראשון התמקד בלימודי 5 יח"ל מתמטיקה בתיכון ופתרונותיו הוטמעו בהצלחה במאות בתי ספר בישראל. האתגר השני ייצא לדרך בשנת הלימודים תשפ"ב תחת הכותרת Well being" challenge" שעסק בפתרונות מותאמים אישית ללמידה רגשית-חברתית בתוך כיתת הלימוד.

קהל היעד: אנשי חינוך ויזמים טכנולוגיים. לקוח הקצה הוא משרד החינוך והמורים בכיתה.

קידום שוויון הזדמנויות בתעסוקה
------------------------------

א. **Woman2Woman** - תוכנית מנהיגות לנשים, שמטרתה לקדם נשים לתפקידי ניהול. כחלק מהפעילות מתקיימים מדי חודש סדנאות, אירועי קהילה ותוכניות פיתוח וחניכה, שמטרתן להצמיח את דור מנהיגות בישראל. תוכנית הדגל היא תוכנית חניכה אליה נבחרות מדי שנה כ-50 נשים בשלבי צמיחה בקריירה, אשר מלוות על ידי חונכות מנוסות מכל תחומי העשייה. פרויקטים נוספים תחת W2W: תוכנית להשבת נשים חד-הוריות לתעסוקה בעקבות משבר הקורונה, בתמיכת קרנות המוסד לביטוח לאומי; תוכנית Back2R&D להשבת נשים טכנולוגיות לתעשיית ההייטק, בתמיכת רשות החדשנות; תוכנית לקידום תעסוקה תעסוקה בקרב נשים נפגעות אלימות במשפחה, בשיתוף משרד הרווחה והשירותים החברתיים, קרן רש"י וגוגל ישראל. קיימים פרויקטים ייעודיים לנשים בצפון הארץ, נשים מהחברה הערבית ועוד.

קהל היעד: נשים על פי קריטריונים של כל פרויקט.

ב. **8200 לעסקים קטנים** - תוכנית האצה ייחודית שהוקמה בשנת 2021 להבראת עסקים קטנים והבאתם למסלול צמיחה, במטרה לחזק את שדרת העסקים הקטנים והכלכלה בישראל ביציאה ממשבר הקורונה. התכנית מסייעת לעסקים בליווי צמוד של צוות יועצים-מומחים ובהקניית ידע ויכולות הדרושים לבעלי עסקים, בדגש על חיזוק הנוכחות הדיגיטלית ומתן כלים מעשיים בתחומים חשובים להבראת העסק (כמו שיווק, מכירות, פיננסים).

קהל יעד: בעלי עסקים קטנים שסבלו מירידה של לפחות 20% מהכנסותיהם בשנה האחרונה ומעסיקים עד 10 עובדים

ג. **Cyber Impact Program 8200** - תוכנית בתמיכת רשות החדשנות במטרה להגדיל את חלקם היחסי של אוכלוסיות בתת-ייצוג בתעשיית ההייטק: בפריפריה, נשים, עולים חדשים, מיעוטים וכו'. התכנית כוללת שלושה חודשי bootcamp אשר מכשירים את המשתתפים לתפקיד Cyber security וכוללת גם ליווי לתעסוקה.

קהל יעד: מועמדות ומועמדים מאוכלוסיות בתת-ייצוג בתעשיית ההייטק, אשר אינם עובדים כיום בתעשיית ההייטק

ד. **תופסים כיוון** - מיזם הפועל במספר יישובים עם חתך סוציו-אקונומי נמוך ופונה לצעירים אקדמאים ביישובים אלו, אשר נמצאים בתת-תעסוקה ביחס לתחום האקדמי אותו למדו. מרכז הצעירים בכל ישוב אחראי על המשתתפים בתוכנית ועמותת הבוגרים אחראית על מערך המתנדבים והחונכים בתוכנית. עמותת בוגרי 8200 שותפה למיזם בערים בית שמש ובת ים.

קהל יעד: צעירות וצעירים אקדמאים הנמצאים בתת-תעסוקה/אבטלה.

פורומים פנימיים
---------------

* **פורום הצעירים** - פורום המציע לבוגרי היחידה הצעירים מידע ומפגשים בצמתים המרכזיים שלאחר השחרור: קורסים מקצועיים, ליווי, קריירה, השכלה גבוהה.
* **פורום 8200mideast** - קהילה של בוגרי היחידה שמתעניינים בעולם הערבי ובחברה הערבית ורוצים להוות גשר אישי, חברתי, מקצועי ועסקי עם הציבור הערבי בארץ ובעולם.
* **פורום 8200finance** - קהילה העוסקת בעולמות הפיננסיים - המשפטיים העסקיים, והטכנולוגים (פינטק).
* **פורום 8200bio** - הפורום מאגד מדעני נתונים, ביולוגים, רופאים, חוקרים ובעלי עניין בתחום ה-ביו-קונברג'נס.
* **קהילות בוגרי 8200 בחו"ל** - תמיכה בבוגרי היחידה החיים מחוץ לישראל. מעל 15 קהילות פעילות ברחבי העולם בארצות הברית, באירופה, באסיה ובאפריקה.

שימור מורשת היחידה
------------------

* מחקר וכתיבת לקטי מורשת על תולדות היחידה, השתתפותה במלחמות ובמבצעים השונים, שינויים ארגוניים ומגמות התפתחות במהלך שנותיה של היחידה. הפקת סרטים בתחומי המורשת, קיום ראיונות עם ותיקי היחידה ובוגריה.
* ארכוב מסמכי היחידה במסגרת היחידה ובארכיון צה"ל, והחזקת אתר פנימי של המורשת בתוך היחידה.
* הרצאות ומפגשים עם הסגל הסדיר והפעיל של היחידה לחיזוק שורשי המורשת קרב המשרתים, תצוגת פרקים ממורשת היחידה ברחבי היחידה.
* קיום מפגשים וערבי מורשת לבוגרי היחידה, בהם מוזמנים גם נציגי היחידה. אירועים אלה מוקלטים ומשמים למחקר המורשת ולתיעודה
* איתור ושימור אתרי היחידה בהם פעלו ראשוני היחידה ברחבי הארץ (כיום בת"א, בגדרה בבאר שבע-מתחם הקטר, בחיפה ובירושלים (בעבודה).
* עדכון מידע על היחידה ותרומתה לביטחון ישראל במסגרת המרכז למורשת המודיעין. התקשורת וויקיפדיה.

במידעון החודשי של העמותה מתפרסם טור מורשת המסכם פעילות של היחידה או מציין בעלי תפקידים ביחידה שהשפיעו על מורשתה.

בעקבות מבצע "שומר החומות" (2021) והביקורת על המודיעין הופץ בתקשורת מכתב ביוזמת עשרות מבוגרי היחידה התומך בפעילות קהילת המודיעין ובכלל זה יחידה 8200 ובו נכתב: "מהיכרותנו המעמיקה עם קהילת המודיעין, על מגוון יחידותיה, ועם מערך איתור המטרות של צה"ל בפרט, אנו מעידים כי אנשיה מחויבים באופן מתמיד למניעה ומזעור כל פגיעה בשלומם ופרטיותם של בלתי מעורבים וחפים מפשע. ...חשוב לנו להסביר את עניין התו"ל (תורת לחימה) - כל מערכת איסוף המטרות מבוססת על מערכות תוכנה של בינה מלאכותית שמציפות מטרות. לצבאות אחרים זה לבד היה מספיק, אבל לא לצה"ל. אצלנו אתה חייב להצליב את זה עם עוד מקורות אחרים, לרוב אנושיים. אין מטרה שמופללת על בסיס מקור אחד בלבד".

קישורים חיצוניים
----------------

* 

* אתר האינטרנט הרשמי של עמותת בוגרי 8200
* עמותת בוגרי 8200, ברשת החברתית פייסבוק

* עמותת בוגרי 8200, ברשת החברתית אינסטגרם

* עמותת בוגרי 8200, ברשת החברתית LinkedIn
* עמותת בוגרי 8200, באתר "גיידסטאר ישראל"
* בשיתוף IMED, עמותת בוגרי 8200 ו-IMED מציגות: החיבור המושלם בין עולם הרפואה לתעשיית ההייטק, באתר כלכליסט, 29 ביוני 2021
* וואלה! כסף‏, עמותת בוגרי 8200: 11 שנים והשקעות של יותר ממיליארד דולר, באתר וואלה!‏, 20 ביוני 2021
* The Unit, פברואר 2007, Forbes
* מערכת ice, מייסדי היוניקורנים באירוע של בוגרי 8200, באתר אייס, 20 באוקטובר 2021

הערות שוליים
------------

1. ↑  אור הירשאוגה, 8200: מכונה של נטוורקינג, באתר TheMarker‏, 17 במרץ 2010
2. ↑  ניר דבורי, ‏עצומת אנשי יחידת 8200: "מעוניינים להוציא את האמת לאור, אנחנו היחידים שיכולים לעשות את זה", באתר ‏מאקו‏, 27 במאי 2021